钦定古今图书集成/明伦汇编/交谊典/第001卷 > 《仪礼》 > 《士相见礼》
## 钦定古今图书集成/明伦汇编/交谊典/第001卷 > 《仪礼》 > 《士相见礼》

〈注〉《郑目录》云：“士以职位相亲，始承挚相见之礼。士相见于五礼，属宾礼。”〈疏〉释曰：郑云“士以职位相亲，始承挚相见”者，释经亦有大夫及庶人见君之礼，亦有士见大夫之法。独以士相见为名者，以其两士职位不殊，同类昵近，故以士相见为目。云云“士相见于五礼，属宾礼”者，案《周礼大宗伯》五礼，宾礼之别有八，春朝，夏宗、秋觐、冬遇，时会、殷同。此六者，是五等诸侯见天子，兼有自相朝觐之礼。彼又云“时聘曰问，殷𫖯曰视”二者是诸侯使臣出聘天子及自相聘之礼，并执玉帛而行，无执禽摰之法。此属直新升为士大夫之等，同国执禽摰相见及见君之礼，虽非出聘，亦是宾主相见之法，故属宾礼也。且士卑，唯得作介，从君与卿大夫出向他国，无身自聘问之事。案《周礼行人》是士官，其有美恶无礼，特行无介，始得出向他邦，亦非聘问之法也。然昏冠及丧、祭，尊卑各自有礼，及执摰相见，唯有此士相见。其篇内含卿大夫相见，以其新升为士，或士自相见，或士往见卿大夫，或卿大夫下见士，或见己国君，或士大夫见他国君来朝者。新出仕，从微至著，以士为先，后更有功乃升为大夫已上，故以“士”为总号也。又天子之孤卿、大夫、士，与诸侯之孤卿、大夫、士，执挚既同，相见之礼亦无别也。

请见

士相见之礼：贽，冬用雉，夏用腒，左头奉之，曰：“某也
愿见，无由达某子以命，命某见。”

〈注〉“贽所执以至”者，君子见于所尊敬，必执贽以将其厚意也。“士贽用雉”者，取其耿介，交有时，别有伦也。雉必用死者，为其不可生服也。“夏用腒”，备腐臭也。“左头”，头，阳也。“无由达”，言久无因缘以自达也。某子，今所因缘之姓名也。以命者，称述主人之意。今文头为脰。〈疏〉释曰：自此至“送于门外再拜”，论士与士相见之事。“士贽用雉”者，对大夫以上所执羔雁不同也。云“取其耿介，交有时，别有伦也”者，伦，类也。雉交接有时，至于别后，则雄雌不杂，谓春交秋别也。“雉必用死”者，《尚书》云：“三帛，二生一死。”士执雉，义取耿介，为君致死也。案《周礼庖人》云：“夏行腒鱐。”郑云：“腒，干雉。暵热而干，干则不”腐臭，故此取不腐臭也。云“左头，头阳也”者，《曲礼》云：“执禽者左首”，虽死犹

“尚左”，以从阳也。〈《仪礼》图：〉刘敞曰：“挚者，致也，所以致其志也。卿羔，大夫雁，士雉。羔也者，言柔而有礼也。雁也者，言进退知时也；雉也者，言死其节也。故卿以有礼为志，大夫以进退为志，士以死节为志。”

主人对曰：“某子命某见吾子有辱。请吾子之就家也，
某将走见。”

〈注〉《有》，又也。某子命某往见，今吾子又自辱来，序其意也。走犹往也。今文无《走》。〈疏〉释曰：云“某子，命某见”者，某子则是绍介姓名，以某子是中间之人，故宾主共称之也。

宾对曰：“某不足以辱命，请终赐见。”

〈注〉命，谓“请吾子之就家。”

主人对曰：“某不敢为仪，固请吾子之就家也，某将走
见。”

〈注〉“不敢为仪”，言不敢外貌为威仪，忠诚欲往也，固如故也。〈疏〉释曰：“固为坚固坚固则如故。”

宾对曰：“某不敢为仪。”固以请。

〈注〉言如固请，终赐见也。

主人对曰：“某也固辞，不得命，将走见。闻吾子称《贽》，敢
辞贽。”

〈注〉“不得命”者，不得见许之命也。走犹出也。称，举也。辞其贽，为其大崇也。〈疏〉释曰：凡宾主相见，唯此新升为士，有贽又初不相识，故有贽为重。对重相见，则无贽为轻。是以始相见，辞之为大崇故也。

宾对曰“某不以贽，不敢见。”

〈注〉“见于所尊敬而无贽嫌”，大简。

主人对曰：“某不足以习礼，敢固辞。”

〈注〉言“不足《习礼》”者，不敢当其崇礼来见己。〈疏〉释曰：宾以崇礼来见主人，今主人不敢当其崇礼来见己，故变文，言不足以习礼也。

宾对曰：“某也不依于贽，不敢见固以请。”

〈注〉言依于贽谦自卑也。

主人对曰：“某也固辞，不得命，敢不敬从！”出迎于门外，
再拜。宾答再拜。主人揖，入门右，宾奉贽入门左，主人
再拜受，宾再拜送贽出。

〈注〉右，就右也。左，就左也。“受贽于庭”，既拜受送则出矣。不受贽于堂下，人君也。今文无也。〈疏〉释曰：凡门出则以西为右，以东为左；入则以东为右，以西为左，依宾西主东之位也。知“受贽于庭”者，以其入门左右，不言揖让而升之事，故知在庭也。宾拜送贽讫，出则去，还家无意得待主人留己也。《聘礼》宾升堂致命授玉，又下云“君在堂，升见无方阶”，亦是升堂见君法，故云“不于堂下人君”也。

主人请见，宾反见，退。主人送于门外，再拜。

〈注〉请见者，为宾崇礼来相接以矜庄，欢心未交也。宾反见，则燕矣。下云“凡燕见于君”，至“凡侍坐于君”，子博记反见之《燕义》。臣初见于君，再拜奠贽而出。〈疏〉释曰：郑解主人留宾之意。云“请见”者，为宾崇礼来相接，则执贽来见也。云“以矜庄，欢心未交也”者，正谓入门拜受拜送时，宾主俱矜庄相敬，欢心未交也。云“宾反见，则燕矣”者，《士冠礼》宾、士昏纳采之等，礼记皆有礼宾、飨宾之事，明此行礼，主人留必不虚，宜有欢燕，故云则燕矣。臣始事见于君，法礼毕奠挚而出，君亦当遣人留之，燕也。臣尚燕，他邦有燕可知。

复见

主人复见之，以其《贽》，曰：“曏者吾子辱使某见，请还贽
于将命者。”

〈注〉“复见之”者，礼尚往来也。“以其贽”，谓曏时所执来者也。曏，曩也。将犹传也。传命者，谓摈相也。〈疏〉释曰：自此至“宾退送再拜”，论主人还于宾之事。五等诸侯，身自出朝，及遣臣出聘，以其圭璋重，不可遥复，朝聘讫即还之。璧琮财轻，故不还。彼朝聘用玉，自为一礼，有不还之义。其在国之臣，自执摰相见，虽禽摰皆还之，臣见于君则不还，义与朝聘异，不可相决也。出接宾曰摈，入诏礼曰相，一也。故《聘礼》与《冠义》皆云每一门止一相，是谓摈介为相也。

主人对曰：“某也既得见矣，敢辞。”

〈注〉让其来答己也。〈疏〉释曰：上言“主人”者，据前为主人而言。此云主人者，谓前宾今在己家而说也。

宾对曰：“某也非敢求见，请还贽于将命”者。

〈注〉言“不敢求见”，嫌亵主人，不敢当也。〈疏〉释曰：乡者，主人见己，今即来见主人，宾主频见，是亵也。嫌亵主人，不敢更相见也，故直云“还挚”而已。

主人对曰：“某也既得见矣，敢固辞。”

〈注〉固如故也。

宾对曰：“某不敢以闻，固以请于将命者。”

〈注〉言不敢以闻，又益不敢当。〈疏〉释曰：上云“非敢求见”，此云“不敢以闻”，耳闻疏于目见，故云“又益不敢当”也。

主人对曰：“某也固辞，不得命，敢不从

〈注〉许受之也。异日则出迎，同日则否。〈疏〉释曰：下云“宾奉贽入”，不言主人出迎，又不言厥明，是与前相见同日。知异日出迎者，《乡饮酒礼》云：“明日乃息司正，主人出迎之。”司正犹迎之，况同僚乎？是知异日出迎也。

宾奉贽入，主人再拜受，宾再拜送贽出，主人送于门
外，再拜。

士见大夫

士见于大夫，终辞其贽。于其入也，一拜其辱也。宾退
送，再拜。

〈注〉终辞其贽，以将不亲答也。凡不答而受其贽，唯君于臣耳。大夫于士不出迎。入一拜，正礼也。送，再拜，尊贤。〈疏〉释曰：事未至谓之将，如上士相见，宾来见士后将亲答，就士家则辞而受其贽。此将不亲答，终不受也。经直云“终辞其贽”，不言，一辞再辞，略而不言也。

尝为臣

若尝为臣者，则《礼》辞其贽，曰“某也辞不得命，不敢固
辞。”

〈注〉《礼》辞，一辞其贽而许也，将不答，而听其以贽入，有臣道也。

宾入奠贽，再拜，主人答“壹拜。”

〈注〉奠贽，尊卑异，不亲授也。古文“壹”为一。

宾出，使摈者还其贽于门外，曰：“某也使某还贽。”

〈注〉“还其贽”者，辟正君也。〈辟音避〉

宾对曰：“某也既得见矣，敢辞。”

〈注〉《辞君》还其贽也。今文无也。

摈者对曰：“某也命某，某非敢为仪也，敢以请。”

〈注〉还贽者，请使受之。〈通解〉今案：某也，盖主人之名。

宾对曰：“某也，夫子之贱私，不足以践礼，敢固辞。”

〈注〉“《家臣》称私”，贱行也。言某臣也。不足以行宾客礼。宾客所不答者，不受贽。

摈者对曰：“某也使某不敢为仪也。”固以请。

〈注〉言“使某，尊君也”，或言“命某传言”耳。

宾对曰：“某固辞不得命，敢不从。”再拜受。

〈注〉受其《贽》而去之。〈疏〉释曰：以其尝为臣为轻，既不受其挚，又相见无飨燕之礼，故郑云“而去之以绝之”也。

大夫相见

下大夫相见，以雁，饰之以布，维之以索，如执雉。

〈注〉雁取知时，飞翔有行列也。“饰之以布”，谓裁缝衣其身也。维，谓系联其足。〈疏〉释曰：言“下大夫”者，国皆有三卿五大夫。言上大夫，据三卿则此下是五大夫也。二十七士与五大夫转相副贰，则三卿宜有六大夫。而五者，何休云：“司马事省，阙一大夫。”又释曰：雁木落南翔，冰泮北徂，随阳南北，义取大夫能从君政教而施之。飞翔有行列者，义取大夫能依其位次，尊卑有叙也。上士执雉，左头奉之，执雁者亦左头奉之也。案《曲礼》云：“饰羔雁者，以”彼天子卿大夫，非直以布，上又画之。此诸侯卿大夫执挚，虽与天子之臣同饰羔雁者，直用布为饰，无彼不言士，则天子之士与诸侯之士同，亦无饰。士贱，故无别也。

《上》“大夫相见，以羔”，饰之以布，四维之结于面，左头如
麛，执之。

〈注〉上大夫，卿也。羔，取其从帅，群而不党也。面，前也。系联四足，交出背上，于胸前，结之也。“如麛，执之”者，秋献麛，有成礼，如之。或曰：麛，孤之摰也。其礼，盖谓左执前足，右执后足。今文头为脰。〈疏〉释曰：“卿也”者，即三卿也。凡羔羊群皆有引帅，若卿之从君之命者也。羊羔群而不党，义取三卿亦皆正直，虽群居不阿党也。案《大宗伯》及《大行人》与《聘礼》皆云“孤执皮帛”，谓天子之孤与诸侯之孤执皮帛。今此执麛者，谓新升为孤，见己君法。至馀事则皆皮帛也，

如士相见之礼。

〈注〉“大夫虽挚异”，其仪犹如士。〈疏〉释曰：此下大夫及卿，其挚虽有羔雁之异，其相见之仪则皆如士也。或两大夫，或两卿相见，皆如上文“某也愿见无由达”已下，至主人拜送于门外也。

相见而言

凡言非对也，妥而后传言。

〈注〉凡言，谓己为君言事也。妥，安坐也。传言犹出言也。若君问可对，则对，不待安坐也。古文妥为“绥。”

与君言，言使臣。与大人言，言事君。与老者言，言使弟
子。与幼者言，言孝弟于父兄。与众言，言忠信慈祥。与
居官者言，言忠信。

〈注〉《博陈》，燕见言语之仪也。言“使臣”者，使臣之礼也。大人，卿大夫也。言“事君”者，臣事君以忠也。祥，善也。“居官”，谓士以下。〈疏〉释曰：此总说尊卑言语之别。君以使臣为主，臣以事君为正，无妨更言馀事。已下皆随事为主可也。老者，谓七十致仕之人，大夫致

仕为父师，士致仕为少师，教乡闾子弟。雷次宗云：“学生事师，虽无服，有父兄之恩，故称弟子也。” 幼即弟子之类。众非朝廷之臣，但是乡闾长幼共聚之处。居官者，在朝之士也。

相见而视

“凡与大人言，始视面，中视抱，卒视面，毋改。”众皆若是。

〈注〉始视面，谓观其颜色可传言未也。“中视抱容”，其思之且为敬也；“卒视面”，察其纳己言否也。“毋改”，谓传言见答应之间，当正容体以待之，毋自变动为嫌，解惰不虚心也。众，谓诸卿大夫同在此者皆若是，其视之仪无异也。古文“毋”作“无”，今文“众”为终。

侍坐于君子

凡侍坐于君子，君子欠伸问日之早晏，以食具告，改
居则请退可也。

〈注〉君子，谓卿大夫及国中贤者也。志倦则欠，体倦则伸。问日晏，近于久也。具犹办也。改居谓自变动也。古文伸作信，早作蚤。〈疏〉释曰：“此陈侍坐于君子”之法。

夜侍坐，问“夜膳荤，请退可也。”

〈注〉问夜，问其时数也。膳荤，谓食之荤辛物，葱薤之属，食之以止卧。古文荤作薰。〈疏〉释曰：“问其时数”，谓若钟鼓漏刻之数也。

长者请见

若先生异爵者，请见之，则辞。辞不得命，则曰：“某无以
见。”辞不得命，将走见，先见之。

〈注〉先生致仕者也。异爵，谓卿大夫也。辞，辞其自降而来。走犹出也。先见之者，出先拜也。《曲礼》曰：“主人敬宾，则先拜宾。”〈疏〉释曰：云“异爵，谓卿大夫也”者，此《士相见》本文，故以卿大夫为异爵也。

称“寡君” 、不称“寡君。”

非以君命使，则不称“寡大夫”士，则曰“寡君之老。”

〈注〉谓摈，赞者辞也。不称寡君，不言寡君之某，言姓名而已。大夫卿士其使则皆曰“寡君之某。”〈疏〉释曰：“玉。”云“大夫私事使私人”，摈则称名，以其非聘问之礼也。《聘礼》云“若有言，则以束帛如享礼”是也。大夫士则曰“寡君之老”，为公事使者也。但士无特聘问，或作介，往他国亦有称谓，而云寡君之士某也。

执币执玉

凡执币者不趋，容弥蹙以为仪。

〈注〉“不趋”，主慎也，以进而益恭为威仪耳。今文无容。〈疏〉释曰：案《小行人》合六币，玉、马、皮、圭、璧、帛皆称币。下文别云“执玉”，则此币谓皮马享币及禽挚皆是。凡趋有二种：有疾趋，“行而张足曰趋”是也。有徐趋，则下文“舒武举前曳踵”是也。今此经云不趋者，不为疾趋，故云主慎也。既不云疾趋，又不为下文徐趋，但疾徐之间为之，故以进而益恭为威仪也。

执玉者则唯舒武举前曳踵。

〈注〉唯“舒”者重玉器尤慎也。“武”，迹也。举前曳踵备。跲也。今文无者。古文曳作“枻。”〈疏〉释曰：此篇直见在国以禽挚相见之礼，无执玉朝聘邻国之事，而云“执玉”者，因执挚相见，故兼言朝聘执玉之礼也。案《玉》。云“执龟玉不趋”，不趋者，不为疾趋。又《曲礼》云：“凡执主器”，执轻如不克，故为重玉器尤慎也。